Grozīta vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2020/C 231/03)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar šā maznozīmīgā grozījuma apstiprināšanas pieteikumu var iepazīties Komisijas datubāzē eAmbrosia.

VIENOTS DOKUMENTS

“Radicchio di Chioggia”

ES Nr.: PGI-IT-0484-AM01 – 5.12.2019.

ACVN ( ) AĢIN (X)

1. Nosaukums vai nosaukumi

“Radicchio di Chioggia”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība.

3.2. Apraksts par produktu, uz kuru attiecas 1. punktā minētais nosaukums

Ar AĢIN “Radicchio di Chioggia” apzīmē produktu, ko iegūst no Asteracee dzimtas Cichorium ģints intybus sugas silvestre varietātes augiem. Ir divu tipu “Radicchio di Chioggia” – agrīnais un vēlīnais.

Augam ir ieapaļas, cieši sakļāvušās lapas, kas veido raksturīgu apaļu galviņu. Lapu krāsa ir no sarkanas līdz tumšsarkanai ar baltu dzīslojumu.

Divu tipu atšķirīgās pazīmes ir šādas:

— agrīnais – sakļauta galviņa, sver no 200 g līdz 600 g, ar raksturīgām spilgti sarkanām līdz purpursarkanām, trauslām lapām, kurām ir salda vai rūgtena garša,

— vēlīnais – ļoti blīva galviņa, sver no 200 g līdz 600 g, tumši purpursarkanā krāsā, ar diezgan trauslām lapām, kurām ir rūgta garša.

“Radicchio di Chioggia” cigoriņus laiž tirdzniecībā kopā ar sakni (mietsakni), kas apgriezta zem saknes kakla.

Galviņām jābūt veselām, neatvērtām, tām jāizskatās svaigām, bez kaitēkļiem vai kaitēkļu radītiem bojājumiem vai lieka mitruma, pat ja galviņas jāapgriež, lai to panāktu.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visas audzēšanas un ražas novākšanas darbības jāveic noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Kad ar AĢIN “Radicchio di Chioggia” apzīmētos cigoriņus laiž apgrozībā, tiem jābūt iepakotiem tarā, ar ko iespējams nodrošināt atbilstošu produkta glabāšanu. Ja produkts paredzēts pārstrādes rūpniecībai, to var laist tirgū arī tai atbilstošā tarā (tvertnēs).

Tarai ir jābūt ar noslēgtu vāku, lai novērstu to, ka tiek veiktas manipulācijas ar tās saturu, vai arī katram iesaiņojumam jābūt svara izsekošanas sistēmai, kas balstās uz partijas numuru.

Pēc apgriešanas, ko veic uz lauka, “Radicchio di Chioggia” var iesaiņot tirdzniecībai, gatavus lietošanai uzturā. Minēto iesaiņošanu var veikt arī pārstrādes centros ārpus 4. punktā noteiktā ražošanas apgabala.

3.6. Ar reģistrēto nosaukumu apzīmētā produkta marķēšanas īpašie noteikumi

Logotipā ir attēlots izrotāts vairogs uz balta fona ar dzeltenu apmali, brūnu malu un melnu profilējumu ar viduslaiku stila lauvas attēlu sarkanā krāsā, ko aptver uzraksts “RADICCHIO DI CHIOGGIA I.G.P.” ar sarkaniem lielajiem burtiem.

Burtraksts (fonts): Garamond.

Burtu lielums: ne lielāks par 50, ne mazāks par 10.

Apļa diametrs: ne lielāks par 15, ne mazāks par 3.

Logotipa krāsa:

sarkanais = magenta 95 % – yellow 80 %;

dzeltenais = magenta 7 % – yellow 85 %;

brūnais = cyan 12 % – magenta 60 % – yellow 95 %;

melnais = 0 black 100 %.

Ja “Radicchio di Chioggia I.G.P.” logotipa marķējums ir bijis piestiprināts pie taras, to nevar izmantot otrreiz.

Uz taras norāda arī šādu informāciju:

— individuālā ražotāja vai ražotāju apvienības un fasētāja nosaukums un adrese vai uzņēmuma nosaukums un juridiskā adrese,

— pārdodamā produkta neto svars un kategorija,

— papildu informācija, kas nav slavinoša un nemaldina patērētāju attiecībā uz produkta būtību un īpašībām.

Jebkāda cita uzrakstam “Radicchio di Chioggia” līdzās novietota informācija norādāma ar ievērojami mazāka izmēra burtiem par tiem, kas tiek izmantoti minētajā ģeogrāfiskās izcelsmes norādē.

4. Ģeogrāfiskā apgabala īsa definīcija

Vēlīnos “Radicchio di Chioggia” audzē Venēcijas provinces Chioggia, Cona un Cavarzere pašvaldībā, Padovas provinces Codevigo un Correzola pašvaldībā un Rovigo provinces Rosolina, Ariano Polesine, Taglio di Po, Porto Viro un Loreo pašvaldībā, bet agrīnos – tikai Chioggia un Rosolina pašvaldībā, kur īpašie augsnes un klimatiskie apstākļi ļauj izpausties šim tipam raksturīgajām pazīmēm.

5. Saikne ar ģeogrāfisko apgabalu

Lagūnas teritoriju raksturo divas īpatnības: mazas temperatūras svārstības gan diennakts laikā, gan ilgākā laika posmā un valdošie vēji un brīzes, tipiskie Adrijas jūras paisuma vēji, kuri sekmē zemāko atmosfēras slāņu sajaukšanos un neļauj veidoties mitruma zonām, kas negatīvi ietekmētu augu veselību.

Irdenā, mālainā zeme rada labvēlīgus apstākļus vēlīnā tipa cigoriņu audzēšanai; pārmērīgs karstums neļautu galviņām sakļauties, veidojot tradicionālo apaļo formu, un izraisītu izziedēšanu.

Agrīnā tipa cigoriņus var audzēt tikai Kjodžas (Chioggia) un Rosolina pašvaldībā, kas atrodas piekrastē; tur vienlaikus pastāv vairāki faktori – smilšaina augsne, jūras tuvums, kas nodrošina atšķirīgu temperatūru, salīdzinot ar iekšzemi, vairāk vēja un laistīšanai izmantojams ūdens no gruntsūdens resursiem, kas atrodas ļoti tuvu augsnes virsslānim (ūdeni iegūst, rokot bedres, ko vietējie iedzīvotāji dēvē par buse).

Ir atklāts, ka Kjodžas un Rosolina piekrastes pašvaldībām raksturīgās smilšainās augsnes un klimats rada ideālus nosacījumus šā produkta audzēšanai; pētījumi liecina, ka ir ļoti svarīgi aizsargāt “Radicchio di Chioggia” no krasu temperatūras svārstību un lielu augsnes mitruma līmeņa izmaiņu radītās spriedzes un audzēšana citā vidē ir saistīta ar izziedēšanu līdz pat 50–60 %, būtiski samazinot ražību un spilgto galviņas krāsu.

No citiem radicchio (cigoriņiem) produkts atšķiras ar to, ka sauss augs satur no 1,0 % līdz 1,4 % olbaltumvielu un daudz kālija, fosfora un kalcija, bet vienlaikus saglabā zemu uzturvērtību, kas ļauj to labi izmantot diētai.

Liecības par dārzeņu audzēšanu Kjodžas rajonā ir atrodamas jau kopš 1700. gada, kā redzams Villa Episcopale kartēs un Alessandro Ottolini apkopotajā statistikā par “Podestà di Chiazza” (mūsdienu Kjodžas) skolām, kas parāda, ka Scuola di S. Giovanni di Ortolani (Sv. Jāņa dārzeņu audzēšanas skola), kurā bija 544 audzēkņi, atpalika tikai no slavenās Scuola dei pescatori (Zvejnieku skolas).

Premiate Officine Grafiche Ferrari publicētā Istituto Federale di Credito per il Risorgimento delle Venezie mēnešraksta 1923. gada marta izdevumā cigoriņi kopā ar citiem dārzeņiem minēti kā augsekas kultūra. Turpmāki pierādījumi ir atrodami Pagani-Gallimberti 1929. gadā sarakstītajā darbā Cenni di economia orticola (pārskats par dārzeņu audzēšanu), kurā aprakstīta cigoriņu audzēšana lagūnas komerciālajai dārzkopībai paredzētajās platībās, kas radītas pie jūras iekoptajās smilšainajās joslās.

Liela augļu un dārzeņu tirgus izveidošanās līdzās ražošanas teritorijai ir atrisinājusi problēmas ar tirdzniecību un izplatīšanu, kuras vajadzībām kopš 1860. gada izmantota dzelzceļa līnija Verona–Kjodža.

Atsauce uz specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilnais teksts pieejams tīmekļa vietnē http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas vietni (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un visbeidzot uz “Disciplinari di Produzione all’esame dell’UE”.

(1) OV L 179, 19.6.2014., 17. lpp.